  Майя Бывальцева Суй-пыдзыя сӧсыр спортсменъёс пӧлын куасэн бызьылонъя но биатлонъя Россилэн чемпионатаз Удмуртиысь Владислав Лекомцев эшшо одӥг зарни медаль утӥз. Со сярысь элькунысь Спортивно-адаптивной школалэн «ВКонтакте» мерлыко вотэсысь  ивортэмын. 27-тӥ южтолэзе Россилэн чемпионатэз биатлонъя ӵошатсконъёсын йылпумъяськиз. 15 иськемез, ыбылӥськон интые ньыль пол пыраса, Лекомцев 33 минут 14,87 секундскын ортчиз (куинь мишеньзэ ворсатэк кельтӥз). Кыкетӥ интыын Архангельск улосвылысь Иван Кодлозёров (34:20,31, +2), куинетӥ – Москваысь Александр Проньков (35:32,93, +4). Тодэ вайытом, ӵошатсконъёс 21-27 южтолэзе Москва улосвылысь Пересвет карын ортчизы. Азьвылгес Владислав Лекомцев куасэн бызьылонын кык но биатлонын одӥг зарни медальёс утӥз. Пӧртэм дунлыкен данъетъёс Удмуртиысь мукетъёсыз но спортсменъёс басьтӥзы.  Тегъёс: Спорт Биатлон Удмуртия Россия сӧсыръёс  